b'\n_START_ARTICLE_\nMemorijalni turnir Zdravka Uvodi\xc4\x87a\n_START_PARAGRAPH_\nMemorijalni turnir Zdravka Uvodi\xc4\x87a ili Memorijal Zdravka Uvodi\xc4\x87a je tradicionalni nogometni turnir za klubove u seniorskoj konkurenciji koji se odr\xc5\xbeava u Klisu i okolnim mjestima. _NEWLINE__NEWLINE_Turnir organiziraju NK Uskok Klis, Nogometni savez \xc5\xbeupanije Splitsko-dalmatinske, Zbor nogometnih sudaca \xc5\xbeupanije Splitsko-dalmatinske uz tradicionalno pokroviteljstvo Slobodne Dalmacije. _NEWLINE_Zdravko Uvodi\xc4\x87 (ro\xc4\x91. 19. studenog 1948.) je bio dugogodi\xc5\xa1nji predsjednik Uskoka, savezni nogometni sudac i \xc5\xa1portski djelatnik. Poginuo je 3. lipnja 1992. godine na Svilaji kao zapovjednik Samostalnog voda Slobodne Dalmacije pri 114. brigadi Hrvatske Vojske. _NEWLINE__NEWLINE_Turnir se tradicionalno igra u srpnju ili kolovozu, a na njemu uglavnom sudjeluju \xc4\x8detiri kluba - Uskok te uglavnom klubovi iz Splitsko-dalmatinske \xc5\xbeupanije.'